Κανονισμός (ΕΚ) αριθ. 1793/2002 της Επιτροπής

της 9ης Οκτωβρίου 2002

για τον καθορισμό, για την περίοδο εμπορίας 2001/02, της εκτιμώμενης παραγωγής ελαιολάδου καθώς και του ποσού της μοναδιαίας ενίσχυσης στην παραγωγή που μπορεί να προκαταβληθεί

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί θεσπίσεως κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2),

τον κανονισμό (ΕΟΚ) αριθ. 2261/84 του Συμβουλίου, της 17ης Ιουλίου 1984, για θέσπιση γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις των παραγωγών(3), όπως τροποποιήθηκε τελευταία από τον κανονισμό (ΕΚ) αριθ. 1639/98(4), και ιδίως το άρθρο 17α παράγραφος 1,

Εκτιμώντας τα ακόλουθα:

(1) Το άρθρο 5 του κανονισμού αριθ. 136/66/ΕΟΚ προβλέπει ότι η μοναδιαία ενίσχυση στην παραγωγή πρέπει να μειωθεί σε κάθε κράτος μέλος του οποίου η πραγματική παραγωγή υπερβαίνει την αντίστοιχη εθνική εγγυημένη ποσότητα που αναφέρεται στην παράγραφο 3 του εν λόγω άρθρου. Για να εκτιμηθεί το ύψος της εν λόγω υπέρβασης, θα πρέπει να ληφθούν υπόψη οι εκτιμήσεις παραγωγής επιτραπέζιων ελιών που μεταποιούνται σε ελαιόλαδο και εκφράζονται σε ισοδύναμο ελαιολάδου βάσει των σχετικών συντελεστών που αναφέρονται, για την Ισπανία στην απόφαση 2001/650/ΕΚ της Επιτροπής(5), όπως τροποποιήθηκε από την απόφαση 2001/883/ΕΚ(6), για την Ελλάδα στην απόφαση 2001/649/ΕΚ της Επιτροπής(7), όπως τροποποιήθηκε από την απόφαση 2001/880/ΕΚ(8), για την Πορτογαλία στην απόφαση 2001/670/EK της Επιτροπής(9), όπως τροποποιήθηκε από την απόφαση 2001/878/ΕΚ(10), για τη Γαλλία στην απόφαση 2001/648/ΕΚ της Επιτροπής(11), όπως τροποποιήθηκε από την απόφαση 2001/879/ΕΚ(12), και για την Ιταλία στην απόφαση 2001/658/EK της Επιτροπής(13), όπως τροποποιήθηκε από την απόφαση 2001/884/ΕΚ(14).

(2) Το άρθρο 17α του κανονισμού (ΕΟΚ) αριθ. 2261/84 προβλέπει ότι, για να καθοριστεί το μοναδιαίο ποσό της ενίσχυσης στην παραγωγή ελαιολάδου που μπορεί να προκαταβληθεί, πρέπει να καθοριστεί η εκτιμώμενη παραγωγή σχετικά με τη συγκεκριμένη περίοδο εμπορίας. Το ποσό αυτό πρέπει να καθοριστεί σε επίπεδο τέτοιο ώστε να αποφευχθεί κάθε αδικαιολόγητη πληρωμή στους ελαιοκαλλιεργητές. Το εν λόγω ποσό αφορά και τις επιτραπέζιες ελιές εκφραζόμενες σε ισοδύναμο ελαιολάδου.

(3) Για να καθοριστεί η εκτιμώμενη παραγωγή, τα κράτη μέλη πρέπει να ανακοινώνουν στην Επιτροπή τα στοιχεία που αφορούν τις προβλέψεις παραγωγής ελαιολάδου και, ενδεχομένως, τις επιτραπέζιες ελιές για κάθε περίοδο εμπορίας. Η Επιτροπή μπορεί να προσφύγει σε άλλες πηγές πληροφόρησης. Σε αυτή τη βάση, πρέπει να καθοριστεί η εκτιμώμενη παραγωγή κάθε κράτους μέλους, για το ελαιόλαδο και τις επιτραπέζιες ελιές εκφραζόμενες σε ισοδύναμο ελαιολάδου, στα επίπεδα που αναφέρονται κατωτέρω.

(4) Για τον καθορισμό του ποσού της προκαταβολής θα πρέπει να ληφθεί υπόψη το ποσό της κράτησης για τις ενέργειες βελτίωσης της ποιότητας της παραγωγής ελαιολάδου και επιτραπέζιων ελιών όπως προβλέπονται στο άρθρο 5 παράγραφος 9 του κανονισμού αριθ. 136/66/ΕΟΚ.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 2001/02, η εκτιμώμενη παραγωγή για το ελαιόλαδο ισούται με:

- 1575575 τόνους για την Ισπανία,

- 2592 τόνους για τη Γαλλία,

- 398588 τόνους για την Ελλάδα,

- 713620 τόνους για την Ιταλία,

- 33808 τόνους για την Πορτογαλία.

2. Για την περίοδο εμπορίας 2001/02, η εκτιμώμενη παραγωγή για τις επιτραπέζιες ελιές εκφραζόμενες σε ισοδύναμο ελαιολάδου ισούται με:

- 64155 τόνους για την Ισπανία, βάσει ενός συντελεστή ισοδυναμίας 11,5 %,

- 130 τόνους για τη Γαλλία, βάσει ενός συντελεστή ισοδυναμίας 13 %,

- 13000 τόνους για την Ελλάδα, βάσει ενός συντελεστή ισοδυναμίας 13 %,

- 1806 τόνους για την Ιταλία, βάσει ενός συντελεστή ισοδυναμίας 13 %,

- 782 τόνους για την Πορτογαλία, βάσει ενός συντελεστή ισοδυναμίας 11,5 %.

3. Για την περίοδο εμπορίας 2001/02, το ποσό της προκαταβολής που προβλέπεται στο άρθρο 17α παράγραφος 1 του κανονισμού (ΕΟΚ) αριθ. 2261/84 ανέρχεται σε:

- 57,18 ευρώ ανά 100 χιλιόγραμμα για την Ισπανία,

- 117,36 ευρώ ανά 100 χιλιόγραμμα για τη Γαλλία,

- 117,36 ευρώ ανά 100 χιλιόγραμμα για την Ελλάδα,

- 90,54 ευρώ ανά 100 χιλιόγραμμα για την Ιταλία,

- 117,36 ευρώ ανά 100 χιλιόγραμμα για την Πορτογαλία.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ 172 της 30.09.1966, σ. 3025/66.

(2) ΕΕ L 201 της 26.7.2001, σ. 4.

(3) ΕΕ L 208 της 3.8.1984, σ. 3.

(4) ΕΕ L 210 της 28.7.1998, σ. 38.

(5) ΕΕ L 229 της 25.8.2001, σ. 20.

(6) ΕΕ L 327 της 12.12.2001, σ. 43.

(7) ΕΕ L 229 της 25.8.2001, σ. 16.

(8) ΕΕ L 326 της 11.12.2001, σ. 42.

(9) ΕΕ L 235 της 4.9.2001, σ. 16.

(10) ΕΕ L 326 της 11.12.2001, σ. 40.

(11) ΕΕ L 229 της 25.8.2001, σ. 12.

(12) ΕΕ L 326 της 11.12.2001, σ. 41.

(13) ΕΕ L 327 της 12.12.2001, σ. 44.

(14) ΕΕ L 231 της 29.8.2001, σ. 16.